|  |
| --- |
| PATVIRTINTA |
| Klaipėdos miesto savivaldybės |
| tarybos 2020 m. vasario 18 d. |
| sprendimu Nr. T1-42 |

# KLAIPĖDOS MIESTO SAVIVALDYBĖS TURTO PERDAVIMO PANAUDOS PAGRINDAIS LAIKINAI NEATLYGINTINAI VALDYTI IR NAUDOTIS

# TVARKOS APRAŠAS

**I SKYRIUS**

**BENDROSIOS NUOSTATOS**

1. Klaipėdos miesto savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašas (toliau – Tvarkos aprašas) reglamentuoja Klaipėdos miesto savivaldybei (toliau – Savivaldybė) nuosavybės teise priklausančio turto perdavimą laikinai neatlygintinai valdyti ir naudotis juo pagal panaudos sutartis.

2. Savivaldybės turtas gali būti perduodamas panaudos pagrindais laikinai neatlygintinai valdyti ir naudotis Lietuvos Respublikos valstybės ir savivaldybių turto valdymo, naudojimo ir disponavimo juo įstatyme (toliau – Įstatymas) nurodytiems subjektams. Savivaldybės nuosavybės teise valdomas turtas panaudos pagrindais laikinai neatlygintinai valdyti ir naudotis gali būti perduodamas tik toms asociacijoms ir labdaros ir paramos fondams, kurių pagrindinis veiklos tikslas yra bent vienas iš Įstatymo 14 straipsnio 2 dalyje nurodytų tikslų.

**II SKYRIUS**

**TURTO SUTEIKIMO PANAUDOS PAGRINDAIS KRITERIJAI**

3. Savivaldybei nuosavybės teise priklausantis nekilnojamasis turtas panaudos pagrindais laikinai neatlygintinai valdyti ir naudotis perduodamas pagal Savivaldybės tarybos patvirtintą panaudai perduodamo turto sąrašą.

4. Į panaudai perduodamo turto sąrašą gali būti įtrauktas Savivaldybės administracijos patikėjimo teise valdomas nekilnojamasis turtas, kuris nereikalingas savivaldos funkcijoms įgyvendinti ir nepatvirtintos šio turto privatizavimo sąlygos. Į panaudai perduodamo turto sąrašą nėra traukiami Savivaldybei nuosavybės teise priklausantys lietaus ir buitinių nuotekų, geriamojo vandens tiekimo tinklai (toliau – inžineriniai tinklai), kurie perduodami Savivaldybės tarybos sprendimu paskirtiems paviršinių nuotekų tvarkytojui ar geriamojo vandens tiekėjui ir nuotekų tvarkytojui.

5. Savivaldybės administracijos direktorius teikia Savivaldybės tarybai tvirtinti panaudai perduodamo Savivaldybės turto sąrašą. Patvirtintas sąrašas gali būti tikslinamas.

6. Savivaldybei nuosavybės teise priklausantis nekilnojamasis turtas, kuris yra įtrauktas į 4 punkte nurodytą sąrašą, inžineriniai tinklai,kitas ilgalaikis materialusis ir nematerialusis bei trumpalaikis turtas panaudos pagrindais laikinai neatlygintinai valdyti ir naudotis Įstatyme nurodytiems subjektams perduodamas Savivaldybės administracijos direktoriaus įsakymu. Įsakyme turi būti nurodytas panaudos sutarties terminas, koks turtas duodamas panaudai, turto panaudojimo paskirtis, turto perdavimo ir kitos sąlygos.

7. Įstatyme nurodytas subjektas (išskyrus biudžetines įstaigas), norintis gauti Savivaldybės turtą neatlygintinai naudotis pagal panaudos sutartį ar pratęsti panaudos sutartį naujam terminui, Savivaldybės administracijos direktoriui pateikia:

7.1. motyvuotą prašymą, kuriame jis pagrindžia, kad panaudos pagrindais prašomas suteikti turtas reikalingas jo vykdomai veiklai (jeigu subjektas yra asociacija ar labdaros ir paramos fondas, – Įstatymo 14 straipsnio 2 dalyje nustatytiems veiklos tikslams), dėl kurios turtas galėtų būti perduotas, ir jo naudojimo paskirtis atitinka subjekto veiklos sritis ir tikslus, nustatytus jo steigimo dokumentuose;

7.2. įstaigos, organizacijos registracijos pažymėjimo ir įstatų nuorašus. Asociacijų įstatai turi būti įregistruoti įstatymų nustatyta tvarka;

7.3. paskutinių metų veiklos ataskaitą, kurioje nurodo, kokia veikla, remiantis įstatais, buvo vykdoma;

7.4. atitinkamo Savivaldybės administracijos struktūrinio padalinio, kuruojančio tą veiklos sritį,kurioje veikia panaudos subjektas, išvadą apie panaudos subjekto vykdomos veiklos reikalingumą visuomenei, Savivaldybei priskirtų funkcijų įgyvendinimą ir Savivaldybės turto perdavimo tikslingumą;

7.5. dokumentus (VĮ Registrų centro pažymą ar raštą), patvirtinančius, kad subjektas neturi nuosavybės teise ar patikėjimo teise valdomo, naudojamo ir panaudos pagrindais perduoto laikinai neatlygintinai valdyti ir naudotis valstybei ar Savivaldybei nuosavybės teise priklausančio nekilnojamojo turto Savivaldybės teritorijoje, kurioje prašoma suteikti panaudai nekilnojamuosius daiktus (išskyrus atvejį, kai prašoma papildomai suteikti greta panaudos pagrindais jau suteikto turto esantį ar funkciškai susijusį turtą, reikalingą šiame turte vykdomos veiklos išplėtimui, pagerinimui);

7.6. Savivaldybės turtas Įstatyme nurodytiems subjektams (išskyrus biudžetines įstaigas) gali būti perduodamas panaudos pagrindais laikinai neatlygintinai valdyti ir naudotis, jeigu Lietuvos Respublikos Vyriausybės nustatyta tvarka yra įvertintas poveikis konkurencijai ir atitiktis valstybės pagalbos reikalavimams.

8. Jeigu nėra pateikta bent vieno iš 7 punkte nurodyto dokumento, prašymas atmetamas, jį pateikusiam subjektui pateikiant motyvuotą atsakymą. Viešosioms įstaigoms, kurios pagal Lietuvos Respublikos viešojo sektoriaus atskaitomybės įstatymą laikomos viešojo sektoriaus subjektais, netaikomi Tvarkos aprašo 7.2–7.6 papunkčių reikalavimai.

9. Informaciją dėl subjekto prašymo suteikti Savivaldybės turtą pagal panaudos sutartį nagrinėja Savivaldybės administracijos skyrius, atsakingas už Savivaldybei nuosavybės teise priklausančio turto valdymą, naudojimą ir disponavimą juo.

10. Subjekto prašymas svarstomas, atsižvelgiant į Įstatyme nurodytus ir į šiuos kriterijus:

10.1. Savivaldybės galimybę suteikti atitinkamą turtą;

10.2. subjekto vykdomos veiklos svarbą visuomenei. Prioritetas teikiamas subjektams, kurie vykdo Savivaldybės funkcijas;

10.3. veiklos trukmę;

10.4. prašymo pateikimo terminą. Jeigu yra pateikti 2 ir daugiau prašymų, kurie atitinka nurodytus kriterijus, pirmenybė teikiama subjektui, kuris anksčiausiai pateikė prašymą;

10.5. atitinkamo Savivaldybės administracijos struktūrinio padalinio, kuruojančio tą veiklos sritį, kurioje veikia panaudos subjektas, išvadą dėl panaudos subjekto vykdomos veiklos reikalingumo visuomenei, Savivaldybei priskirtų funkcijų įgyvendinimo ir Savivaldybės turto perdavimo tikslingumo.

11. Savivaldybės turtas negali būti suteiktas pagal panaudos sutartis, jeigu asociacijos, labdaros ir paramos fondai veikia trumpiau nei 2 metus iki prašymo suteikti patalpas pagal panaudos sutartį pateikimo dienos. Šio punkto reikalavimas netaikomas:

11.1. asociacijoms, kurių steigėja ar narė yra Savivaldybė;

11.2. asociacijoms, kurios iki teisinės formos pakeitimo į asociaciją veikė kaip labdaros ir paramos fondas ir kurių kaip labdaros ir paramos fondo veikla iki teisinės formos pakeitimo į asociaciją buvo ilgesnė kaip 2 metai.

12. Savivaldybės administracijos skyrius, atsakingas už Savivaldybei nuosavybės teise priklausančio turto valdymą, naudojimą ir disponavimą juo,teikia pasiūlymą Savivaldybės administracijos direktoriui dėl Savivaldybės turto suteikimo valdyti pagal panaudos sutartį prašymą pateikusiam subjektui.

13. Panaudos sutartis (1 priedas) bei perdavimo ir priėmimo aktus (2 priedas) pagal šias sutartis pasirašo Savivaldybės administracijos direktorius arba jo įgaliotas asmuo.

14. Savivaldybės turto panaudos sutartyje turi būti nustatyta pagal panaudos sutartį perduodamo turto naudojimo paskirtis, panaudos gavėjo pareiga savo lėšomis atlikti nekilnojamojo daikto einamąjį ar statinio kapitalinį remontą, kito ilgalaikio materialiojo turto remontą, panaudos gavėjo pareiga savo lėšomis apdrausti visam sutarties galiojimo laikui gaunamą turtąnuo žalos, kuri gali būti padaryta dėl ugnies, vandens, gamtos jėgų, vagysčių, trečiųjų asmenų neteisėtų veikų ir kitų draudiminių įvykių, pareiga savo lėšomis išlaikyti turtą, sudaryti sutartis su paslaugų teikėjais ir atsiskaityti už komunalines paslaugas, naudotis turtu pagal paskirtį ir kitos Lietuvos Respublikos civilinio kodekso bei Įstatymo nustatytos panaudos sąlygos.

**III SKYRIUS**

**TURTO SUTEIKIMO PANAUDOS PAGRINDAIS TERMINAI IR KITOS SĄLYGOS**

15. Savivaldybės turtas neatlygintinai naudotis pagal panaudos sutartis gali būti perduotas:

15.1 biudžetinėms įstaigoms ir Įstatyme nurodytoms viešosioms įstaigoms ne ilgesniam kaip dešimties metų terminui;

15.2. asociacijoms, labdaros ir paramos fondams bei kitiems Įstatyme nurodytiems subjektams ne ilgesniam kaip penkerių metų terminui.

Savivaldybės turtas neatlygintinai naudotis pagal panaudos sutartis gali būti perduotas ir trumpesniam terminui, nei nurodyta 15.1–15.2 papunkčiuose.

16. Panaudos gavėjams, siekiantiems pagerinti Savivaldybės turtą ir pateikusiems paraiškas kredito įstaigai dėl paskolos suteikimo ar paraiškas įgyvendinančiai institucijai dėl projekto finansavimo iš programų, finansuojamų valstybės biudžeto lėšomis, kitų fondų ar finansinių mechanizmų, terminas gali būti nustatytas atsižvelgiant į paskolos suteikimo sąlygas ir terminus arprojektų finansavimo sąlygų aprašų reikalavimus ir sąlygas.

17. Panaudos gavėjui draudžiama:

17.1. subnuomoti ar kitaip perleisti naudotis turtu tretiesiems asmenims;

17.2. atlikti turto kapitalinį remontą ar rekonstrukciją bei kitus su tuo susijusius veiksmus be išankstinio Savivaldybės administracijos direktoriaus rašytinio sutikimo.

18. Panaudos gavėjas privalo panaudos sutartyje numatytomis sąlygomis kas dvejus metus panaudoti savo lėšas perduoto nekilnojamojo daikto einamajam remontui (prieš tai atliekamų darbų aprašą bei sąmatą pateikiant panaudos davėjui) ir prireikus statinio kapitaliniam remontui, kito ilgalaikio materialiojo turto remontui atlikti. Turto kapitalinį remontą ar rekonstrukciją galima atlikti tik gavus rašytinį Savivaldybės administracijos direktoriaus sutikimą. Rašytiniam sutikimui gauti panaudos gavėjas turi pateikti: Savivaldybės vardu parengtą projektą, sąmatą bei kitą informaciją, pagrindžiančią esminių pagerinimų poreikį ir jų atitiktį panaudos sutartyje nurodytai paskirčiai ir nurodytai veiklai plėtoti. Panaudos davėjas įsipareigoja tokį sutikimą išduoti per 20 darbo dienų terminą arba pateikti motyvuotą atsisakymą jo neišduoti. Panaudos gavėjas, gavęs rašytinį sutikimą atlikti kapitalinį remontą ar rekonstrukciją (toliau – esminius pagerinimo darbus) ir juos atlikęs, per 1 mėnesį panaudos davėjui turi pateikti šiuos dokumentus: Savivaldybės vardu išduotą statybos leidimą (sutikimą), rangos sutartį, Nekilnojamojo turto registre įregistruotą kadastrinių matavimų bylą su pasikeitusiais duomenimis, atliktų darbų priėmimo ir perdavimo aktus, PVM sąskaitas faktūras, atlikto pagerinimo užbaigimo įteisinimo aktus ir kitus dokumentus, įrodančius atliktus esminio pagerinimo darbus.

19. Jei teisės aktų nustatyta tvarka atlikus Savivaldybės turto kapitalinio remonto, rekonstravimo darbus pasikeičia turto kadastro duomenys, pasirašomas papildomas susitarimas (3 priedas) dėl Savivaldybės nekilnojamojo turto panaudos sutarties pakeitimo ir nurodomi Nekilnojamojo turto registre naujai įregistruoti suteikto panaudos pagrindais turto duomenys. Papildomą susitarimą pasirašo Savivaldybės administracijos direktorius.

20. Panaudos gavėjui, investavusiam lėšas į patalpų kapitalinį remontą, rekonstrukciją ar kitaip pagerinusiam turtą, lėšos neatlyginamos. Pasibaigus sutarties terminui, panaudos gavėjui, savo lėšomis atlikusiam perduoto turto kapitalinį remontą ar rekonstrukciją ir tinkamai vykdžiusiam sutartinius įsipareigojimus, suteikiama pirmumo teisė sudaryti panaudos sutartį naujam terminui.

21. Pratęsiant panaudos sutartį naujam terminui sprendimą priima Savivaldybės administracijos direktorius. Papildomą susitarimą (3 priedas) pasirašo Savivaldybės administracijos direktorius.

22. Panaudos sutarčiai pasibaigus ar ją nutraukus prieš terminą, panaudos gavėjas per 10 darbo dienų grąžina turtą panaudos davėjui tos būklės, kokios jam buvo perduotas, atsižvelgiant į normalų susidėvėjimą, su visais atliktais pagerinimo elementais, neatskiriamais nuo turto. Jeigu panaudos gavėjas, raštu jį įspėjus, per 30 kalendorinių dienų nuo panaudos sutarties termino pabaigos arba jos nutraukimo prieš terminą pagal aktą neperduoda turto panaudos davėjui, moka 10 procentų (nuo paskaičiuotos nuompinigių sumos per mėnesį už visą panaudai perduotą plotą) baudą už kiekvieną praleistą dieną. Šios baudos mokėjimas neatleidžia panaudos gavėjo nuo kitų pareigų pagal sutartį vykdymo bei nuostolių panaudos davėjui ar tretiesiems asmenims atlyginimo. Nuompinigių suma apskaičiuojama pagal Savivaldybės administracijos direktoriaus patvirtintą nuompinigių už turto nuomą skaičiavimo ir jų mokėjimo tvarką.

23. Savivaldybės administracijos skyrius, atsakingas už Savivaldybei nuosavybės teise priklausančio turto valdymą, naudojimą ir disponavimą juo, privalo kontroliuoti, ar panaudos gavėjas naudoja gautą turtą pagal paskirtį, ar vykdo veiklą, dėl kurios buvo perduotas Savivaldybės turtas, ar vykdo visas panaudos sutartyje ir Tvarkos apraše numatytas sąlygas.

24. Savivaldybės administracija privalo nutraukti panaudos sutartį, jeigu panaudos gavėjas nesiverčia sprendimo dėl Savivaldybės turto perdavimo panaudos pagrindais laikinai neatlygintinai valdyti ir naudotis priėmimo metu panaudos gavėjo įstatuose (nuostatuose) numatyta veikla, dėl kurios buvo perduotas Savivaldybės turtas, ar šį turtą naudoja ne pagal paskirtį. Savivaldybės turto panaudos sutartis anksčiau termino nutraukiama Savivaldybės administracijos direktoriaus įsakymu.

25. Savivaldybei patikėjimo teise perduotas valstybės turtas panaudos pagrindais Savivaldybės įstaigoms perduodamas Savivaldybės tarybos sprendimu.

26. Panaudos sutarties terminas negali būti pratęsiamas, jeigu panaudos gavėjas netinkamai vykdė panaudos sutartyje numatytas sąlygas. Savivaldybės turtas pagal panaudos sutartis negali būti perduodamas subjektams, kurie anksčiau valdė ir naudojo Savivaldybės turtą pagal panaudos sutartis ir netinkamai vykdė sutartyse numatytas sąlygas.

27. Panaudos davėjui paprašius panaudos gavėjai per 5 darbo dienas privalo pateikti pagal panaudos sutartį valdomo ir naudojamo turto inventorizavimo aprašus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_